Diari Oficial de la Generalitat Valenciana


Sumari del DOGV 2750, del 17-05-1996 (1996/838243)

ORDRE de 2 de maig de 1996, de la Conselleria de Treball i Afers Socials, per la qual es regulen diverses mesures per al sosteniment de guarderies infantils laborals.
----------------------------------------------------------------------------------------------------------------------------------------------------------------------

### Dades del document

Número de DOGV
:   2750

Data del DOGV
:   17-05-1996

Secció del DOGV
:   ALTRES DISPOSICIONS

Número del document
:   1996/838243


Data del document
:   02-05-1996

Organisme emissor
:   Conselleria de Treball i Afers Socials

Tipus de document
:   Ordre

Anàlisi jurídica

ORDRE de 2 de maig de 1996, de la Conselleria de Treball i Afers Socials, per la qual es regulen diverses mesures per al sosteniment de guarderies infantils laborals.   
El suport a l'ocupació es pot realitzar tant de forma directa com indirecta. A aquesta darrera modalitat pertanyen les ajudes a guarderies infantils laborals, que es regulen en aquesta ordre.  
Els esmentats centres acullen fonamentalment fills de treballadores, tenint-hi en compte, així mateix, els nivells de renda de què aquestes gaudeixen. Així doncs, encara que no creen directament llocs de treball, és evident que sense la seua col·laboració les dones treballadores es veurien, en molts casos, impossibilitades d'integrar-se en el món laboral.  
En aquesta ordre s'estableixen ajudes per al manteniment de les guarderies laborals.  
Per això i fent ús de les atribucions que em confereix l'article 35 de la Llei 5/1983, de Govern Valencià i l'article 47.11 de la Llei d'Hisenda Pública Valenciana  
ORDENE  
Article 1. Destinataris  
La Conselleria de Treball i Afers Socials concedirà ajudes a les guarderies infantils laborals que estiguen qualificades i inscrites en el registre administratiu creat a aquest efecte.  
Article 2. Dotació pressupostària  
L'import global màxim per a la totalitat de les ajudes previstes en aquesta Ordre és de 150.301.313 pessetes, a càrrec de la línia 4.04, codi 216 del programa 322.10 (Foment d'Ocupació) dels Pressupostos de 1996.  
Article 3. Concepte de la subvenció  
Les ajudes assignades a guarderies infantils laborals es concediran en forma de subvencions per cooperar al sosteniment d'aquestes; atenent, a aquest efecte, les despeses ocasionades pels següents conceptes: costos salarials del personal docent i auxiliar, alimentació i generals de manteniment.  
Article 4. Sol·licitants i requisits  
1. Podran sol·licitar aquestes ajudes les guarderies que estiguen qualificades com a laborals i inscrites en el registre administratiu corresponent. La seua finalitat serà la guarda, atenció i desenvolupament de l'educació preescolar de fills menors de sis anys de dones treballadores, o de treballadors mancats de persones de la seua família que els atenguen. S'assimilaran a aquesta condició els/les aturats/des inscrits/es en les oficines d'ocupació.  
2. Seran requisits necessaris per a la concessió d'aquestes ajudes:  
a) Haver justificat que les despeses que van servir de base per a la concessió de l'ajuda l'exercici anterior.  
b) Compromís escrit d'ajustar-se al calendari laboral que cada any aproven les direccions territorials de Treball d'aquesta Conselleria.  
Article 5. Criteris per a la concessió de les ajudes i el seu import  
La concessió de les ajudes restarà condicionada a la concurrència d'allò indicat als apartats b) i c).   
La quantia de les subvencions serà determinada d'acord amb els següents criteris:  
a) Ubicació de la guarderia en un barri declarat d'acció preferent.  
b) Nombre d'alumnes amb circumstàncies familiars concordants amb el que indica l'article 4.  
c) Nombre d'alumnes amb famílies que presenten un ingressos per càpita iguals o inferiors al 50% del sou mínim interprofessional.  
Així mateix, s'estimarà favorablement la proporcionalitat que guarden les quotes que caldrà pagar amb els ingressos assenyalats.  
d) Ratio educador/xiquet; hi serà considerat òptim l'indicat a la taula següent:  
 Anys d'edat Ratio  
 0-8 8 educador per 5-7 xiquets  
 1-5 5 educador per 9-11 xiquets  
 5-3 1 educador per 11-14 xiquets  
 3-5 7 educador per 19-21 xiquets  
 2-8 6 educador per 24-26 xiquets  
e) Període i horari de funcionament del centre.  
Article 6. Formalització  
Les sol·licituds es presentaran en doble exemplar de conformitat amb el model establit a aquest efecte i seran dirigides a la Direcció General de Treball. S'hauran de presentar durant el mes de maig en la Direcció General de Treball, sense perjudici del que assenyala l'article 38.4 de la Llei 30/1992, de 26 de novembre, reguladora del Règim Jurídic de les Administracions Públiques i del Procediment Administratiu Comú.  
Article 7. Documentació  
En el moment de formalitzar la sol·licitud caldrà aportar la següent documentació:  
1. Justificants de les despeses hagudes durant els mesos de gener a abril de l'any en curs, pels conceptes de: salaris i alimentació, si s'escau, i de manteniment. Així mateix, s'hi inclouran les cotitzacions a la Seguretat Social corresponents als mesos de gener, febrer i març.  
2. Relació nominal del personal de la guarderia.  
3. Relació nominal d'alumnes, diferenciada per edats, amb indicació de les circumstàncies familiars, certificada pel responsable del centre escolar.  
4. Previsió econòmica per a l'exercici en curs.  
5. Ajudes percebudes en l'exercici anterior, quantia i procedència.  
Aquesta documentació es formalitzarà conformement amb els models que facilitarà la Direcció General de Treball.  
Article 8. Resolució de l'expedient  
El Director General de Treball per delegació del Conseller de Treball i Afers Socials, adoptarà una resolució motivada en el termini màxim de 60 dies hàbils des de la data de presentació de la sol.licitud, transcorregut el qual sense que se n'haurà produït una resolució expressa, s'entendrà estimada. Per donar efectivitat a l'acte presumpte, caldrà procedir d'acord amb el que disposa l'article 44 de la Llei 30/1992, de Règim Jurídic de les Administracions Públiques i del Procediment Administratiu Comú.  
Article 9. Pagament i justificació  
El pagament de les ajudes es lliurarà en tres vegades amb els percentatges i la prèvia justificació següents:  
- Un 40%, prèvia justificació de les despeses corresponents al primer quatrimestre.  
- Un 40%, després d'haver acreditat les despeses corresponents al segon quatrimestre. L'esmentada acreditació haurà de realitzar-se davant la Direcció General de Treball abans del dia 10 de juliol.  
- El 20% que resta serrà lliurat quan el centre acredite les despeses corresponents al tercer quatrimestre.  
Article 10  
Els centres tindran a disposició de la Direcció General de Treball els llibres de comptabilitat i la resta de documentació que estiga en poder d'aquests, respecte dels requisits i de les circumstàncies sòciofamiliars exigides en aquesta disposició i/o al·legats per aquells.  
DISPOSICIONS ADDICIONALS  
Primera. Requisits generals  
Els peticionaris de qualsevol de les ajudes regulades en aquesta ordre hauran d'acreditar que es troben al corrent en les seues obligacions tributàries i respecte de la Seguretat Social. Així mateix, hauran de comunicar l'obtenció de subvencions o d'ajudes per a la mateixa finalitat, procedent de qualssevol administracions o ens públics.  
Segona. Revisió d'expedient  
Produirà la resolució parcial o total de les subvencions concedides i es procedirà al reintegrament de les quantitats percebudes i a l'exigència de l'interés de demora des del moment del pagament de la subvenció en els següents casos:  
a) L'incompliment per part dels beneficiaris dels termes, formes i condicions establerts en els articles precedents, així com de les obligacions que assumeixen una vegada acceptades aquelles.  
b) Incórrer en qualsevol dels supòsits de l'article 47.9 de la Llei d'Hisenda Pública de la Generalitat Valenciana.   
L'esmentada resolució parcial o total requerirà, perquè siga adoptada, l'obertura d'un expedient del qual es donarà audiència als interessats i en serà l'òrgan competent el mateix que va dictar la resolució controvertida.  
En el cas que s'exigisca el reintegrament total o parcial de la subvenció, aquest s'haurà de produir en el termini dels quinze dies següents al de la notificació de la resolució.  
Transcorregut l'esmentat termini sense que s'haja procedit al reintegrament i una vegada definitiva la resolució, es procedirà conformement amb el Decret 7/1988, de 25 de gener, del Consell de la Generalitat Valenciana, sobre el procediment de constrenyiment de taxes i exaccions parafiscals i el Reial Decret 1.684/1990, de 20 de desembre, amb el qual s'aprova el Reglament General de Recaptació.  
El falsejament o l'ocultació de dades i documents, quant afecten substancialment la concessió i el lliurament de fons públics, produirà, a més, la deducció de responsabilitats en l'ordre jurisdiccional pertinent.  
Tercera. Control, avaluació i seguiment  
La Conselleria de Treball i Afers Socials, a través de les seues direccions territorials, durà a cap les funcions de control de les subvencions concedides, conformement amb les instruccions regulades per la Direcció General de Treball.  
Escaurà a la Direcció General de Treball realitzar les funcions d'avaluació dels diversos programes en conjunt i del seu seguiment en l'àmbit de la Comunitat Valenciana.  
DISPOSICIó TRANSITòRIA  
Aquesta ordre té efectes des del dia 1 de gener de 1996.  
DISPOSICIONS FINALS  
Primera  
Queda derogat el capítol IV del títol IV de l'Ordre de 30 de desembre de 1994, per la qual es regulen diverses mesures de foment d'ocupació per a l'exercici de 1995.  
Segona  
La concessió i quantia de les ajudes regulades en aquesta ordre estarà condicionada, a més de al compliment dels requisits que en cada cas s'indiquen, per l'existència de crèdit pressupostari adequat i suficient amb aquesta finalitat, habilitat en els pressupostos de la Generalitat Valenciana vigents en l'exercici de 1996.  
En cap cas no s'imputaran les sol·licituds desestimades per aquesta causa a exercicis econòmics posteriors, llevat d'autorització expressa del Consell de la Generalitat Valenciana.  
València, 2 de maig de 1996  
El conseller de Treball i Afers Socials,  
JOSÉ SANMARTíN ESPLUGUES